Vankdorfo stadionas

Vankdorfo stadionas (vok. Stadion Wankdorf; 2005–2020 m. Šveicarijos stadionas, pranc. Stade de Suisse) – futbolo stadionas Berno miesto Vankdorfo kvartale, Šveicarijoje. Antras pagal dydį šalies stadionas po Sankt Jakobo parko. Namų rungtynes žaidžia Šveicarijos Superlygos klubas BSC Young Boys. Stadionas talpina 32 000 žiūrovų, visos vietos sėdimos. Istorija Pirmasis stadionas pastatytas per 7 mėnesius ir atidarytas 1925 m. spalio 18 d. Vėliau, 1933–1939 m. šiek tiek išplėstas. Ruošiantis 1954 m. pasaulio futbolo pirmenybėms, senasis stadionas nugriautas ir pastatytas naujas, atidarytas 1954 m. pavasarį. Čia vyko 5 pasaulio pirmenybių rungtynės, tarp jų ir finalas, kuriame Vokietija netikėtai 3–2 įveikė Vengriją. 1961 m. stadione vyko UEFA čempionų taurės finalo rungtynės. Tačiau 2001 m. vasarą ir antrasis stadionas buvo nugriautas. Dabartinis stadionas pradėtas statyti 2003 m. senojo vietoje. Jis oficialiai atidarytas 2005 m. liepos 30 d., nors pirmosios rungtynės buvo sužaistos dvi savaites iki atidarymo. Jose Young Boys Bern 2–3 pralaimėjo Olympique de Marseille klubui. Stadionui suteiktas Šveicarijos vardas planuojant, kad tai taps nacionaliniu stadionu. Stadionas buvo vienas iš Euro 2008 čempionato stadioną, kuriame buvo sužaistos 3 grupės rungtynės. 2020 m. stadionui suteiktas istorinis Vankdorfo pavadinimas. Rungtynės Šaltiniai